הקרן המרכזית לישראל

הקרן המרכזית לישראל (באנגלית: Central Fund of Israel) היא מלכ"ר אמריקאי המזוהה עם הימין בישראל ושם למטרה את "קידום העם היהודי בארץ אבותיו". הקרן מנהלת תקציב שנתי של כ-100 מיליון דולר ותומכת בכ-500 עמותות ישראליות.

הקרן פועלת על עיקרון "כל דולר שנכנס – יוצא" ללא עמלת תיווך, ומבטיחה חיסיון מוחלט לתורמיה. התרומות לקרן מוכרות בידי רשות המיסים האמריקנית והיא משמשת אזרחים אמריקניים כצינור לתרומות לגופים ישראליים. מאז הקמתה ב-1979 צמחה הקרן באופן ניכר. ב-2013 ניהלה תרומות בסך 19 מיליון דולר שנתי, ובעשור שלאחר מכן הגיעה לתרומות של כ-107 מיליון דולר שנתי – צמיחה של פי 5.5. בעשור האחרון תרמה הקרן בסך הכל כחצי מיליארד דולר לגופים ישראליים.

עד פטירתה בינואר 2015 כיהנה מייסדת הקרן, הדסה (דסי) מרכוס, כנשיאתה. לאחר מותה שימש בתפקיד בעלה ארתור מרכוס ומאז מותו ב-2017 עומד בראשה ג'יי מרכוס, בנם. אחיו של ג'יי, איתמר מרכוס, שימש כסגן יו"ר עד 2010.

הקרן קיבלה לאורך השנים כספים מתורמים אמריקאים, ביניהם ארווין וצ'רנה מוסקוביץ, אילי ההון היהודים-אמריקאים שתרמו מאות מיליוני שקלים לארגוני ימין ישראליים. תורם מרכזי נוסף היה ארתור דנצ'יק, שתרם כ-125 מיליון שקל לפורום קהלת דרך הקרן בשנים 2013–2023. לאחר חשיפת שמו ב"הארץ" והגדרתו כאחד ממחוללי הרפורמה המשפטית, הודיע דנצ'יק כי יפסיק לתמוך בפורום. חשיפת שמו היוותה אירוע חריג מבחינת הקרן, שאחד העקרונות המרכזיים שלה הוא הבטחת חיסיון מוחלט לתורמים.

 היסטוריה 
הקרן הוקמה בשנת 1979 תחת השם Gush Emunin ltd ומטרתה הייתה לתמוך בתנועת ההתנחלות בגדה המערבית. ב-1987 ביקשה הדסה לתרום להתנחלות שילה באמצעות הפדרציה היהודית בניו יורק ודרך קרן קיימת לישראל ארצות הברית. הארגונים סירבו בנימוק שרשויות המס האמריקאיות אוסרות על תרומות מעבר לקו הירוק. המרכוסים הגישו תביעה נגד קק"ל בטענה שמפת ארץ ישראל השלמה על הקופה הכחולה יוצרת מצג שווא. בית משפט בניו יורק קיבל את טענתם, קבע שקק"ל "מטעה את תורמיה" והסב לה "נזק כלכלי ותדמיתי כבד". בעקבות המשפט שינתה הדסה את שם העמותה ל"הקרן המרכזית לישראל".

בין השנים 1998 עד 2003 הקרן העבירה בתרומות לנמענים בישראל בסכום כולל של כ-9.5 מיליון דולר. ב-2009 וב-2010 הקרן גייסה כל שנה למעלה מעשרה מיליון דולר. בשנה שהסתיימה בסוף ינואר 2015, הכנסות הקרן היו מעל 25 מיליון דולר והוצאותיה כמעט 23 מיליון דולר שהועברו לארגונים בישראל. כיום מנהלת הקרן תקציב שנתי של כ-100 מיליון דולר ותומכת בכ-500 עמותות ישראליות.

הקרן הופעלה בהתנדבות מחנות הטקסטיל של משפחת מרכוס בניו יורק, וכיום מופעלת מביתו הפרטי של ג'יי מרכוס בהתנחלות אפרת.

 גופים נתמכים 
על פי תחקיר הארץ מ-2025 הארגון הנתמך ביותר על ידי הקרן הוא פורום קהלת, שקיבל כ-125 מיליון שקל בשנים 2013–2023 דרך שני תורמים מרכזיים, שאחד מהם, ארתור דנצ'יק, הפסיק את תמיכתו לאחר חשיפת שמו בתקשורת.

ארגונים מרכזיים נוספים הנתמכים על ידי הקרן על פי התחקיר הם תנועת הביטחוניסטים (כ-8 מיליון ש"ח ב-2023 ו־13.3 מיליון ש"ח ב-2024), "שורת הדין" שמנהל "לוחמה משפטית כנגד אויבי ישראל" (כ-48 מיליון שקל בעשור), "אם תרצו" (כ-9.5 מיליון שקל בעשור), "נשים למען עתיד ישראל – תנועת הריבונות" הידועה כ"נשים בירוק" (כ-2 מיליון שקל), עמותת עטרת כהנים הפועלת ליישוב יהודים בעיר העתיקה ובמזרח ירושלים (1.6 מיליון שקל ב-2022), "קולותיה של ישראל" – החברה לתועלת הציבור שהקים המשרד לנושאים אסטרטגיים (כ-25 מיליון שקל מאז 2016), ו"יד לאחים" שפועל "להצלת יהודיות המקיימות קשרים עם גברים לא-יהודים" (כמיליון שקל).

על פי התחקיר הקרן תומכת גם בגופים הבאים:
 מוסדות דת וחינוך: מוסדות הקשורים לרב צבי טאו, כולל ישיבת הר המור, ישיבת "מדברה כעדן" במצפה רמון ומכינת "בני דוד" בעלי (8.5 מיליון שקל בשבע שנים). עמותת "שירת ישראל" שעוסקת בהוצאה לאור של כתבי הרב טאו (חצי מיליון שקל בשנה אחת).
 קבוצת העמותות של מוסדות מערת המכפלה, שהוקמו במעורבותו של ברוך מרזל: "הכנסת אורחים מחברון" (כמיליון שקל בעשור), "תלמוד תורה מערת המכפלה" (1.3 מיליון שקל בעשור), "כולל מערת המכפלה" (126 אלף שקל), ישיבת שבי חברון (כ-430,000 שקל בעשור), "קרן זכות אבות מערת המכפלה" (כ-860,000 שקל), "קרן מורשת מערת המכפלה וארץ האבות" (כ-824,000 שקל), "אור שלמה על שם הקדוש הרב שלמה רענן" (כ-1.4 מיליון שקל בעשור), ו"שלהבת תחיית הארץ" (כ-600,000 שקל).
 הארגון הפוליטי "התנועה למשילות ודמוקרטיה", שאחד ממייסדיה היה שמחה רוטמן (1.7 מיליון שקל בשש שנים).
 גופי מחקר ותקשורת: מכון "מבט לתקשורת הפלסטינית" שמנהל איתמר מרכוס, אחיו של נשיא הקרן, קיבל כ-23 מיליון שקל בשנים 2013–2022 ועוד 5.3 מיליון שקל ב-2023.
 ארגונים נוספים שזכו לתמיכה מהקרן הם "חוננו" (בשנת 2016, לאחר שנחשף שעמותת "חוננו" תמכה כספית במשפחות של יהודים שנחשדו ושהורשעו בפשיעה לאומנית, הפסיקה הקרן לתרום לעמותה, עד לקבלת מכתב מ"חוננו" לפיו תממן רק את ההוצאות המשפטיות), "משמרת יש"ע", "הקרן לאדמות ישראל", "השומר החדש", וההתנחלויות איתמר, בית אל, קריית ארבע ויישובי גוש עציון. בתגובה לכתבה שביקרה את ארצות הברית על כך שהיא מעניקה הטבות מס בגין תרומות להתנחלויות, בין השאר באמצעות הקרן, כתב סגן נשיא הקרן כי המיקום הגאוגרפי של הגוף הנתרם אינו מהווה שיקול בהחלטת הקרן לסייע למטרה ראויה.

חלק מהארגונים שזכו לתמיכת הקרן נמצאים כעת תחת סנקציות בינלאומיות, כולל תנועת נחלה בראשות דניאלה וייס ו"השומר יו"ש" (שקיבל רבע מיליון שקל בארבע שנים) שעליו הטילו ארצות הברית ובריטניה סנקציות בקיץ 2024.

בשנת 2021, לפי מסמכים של מס ההכנסה האמריקאי עמותה אמריקאית הרשומה כעוסקת ב-"מחקר רפואי", קיבלה ב-2021 סכומי עתק מארתור דנצ'יק והעבירה אותם לקרן המרכזית לישראל. הקרן המרכזית לישראל בתורה הופיעה בדיווחי קהלת לרשם העמותות באותה שנה כתורמת היחידה של הארגון.

בשנת 2025, לפי מסמכים מבוררות בין שני אנשי עסקים ישראלים שפעלו במקסיקו, הקרן שימשה צינור להעברת "תרומות" של 4.2 מיליון דולר לאחד הצדדים כחלק מהתחשבנות עסקית של שני השותפים לשעבר.

 ביקורת 
רן כהן, מנכ"ל הבלוק הדמוקרטי, מתאר את הקרן כ"גורם מכריע ביכולתם של ארגוני ימין בישראל לפעול ולקדם את האג'נדה ההרסנית שלהם" וטוען כי "חלק רחב מפעילות הקרן מתנהל באפלה". מיקי גיצין, מנכ"ל הקרן החדשה לישראל, טוען כי "הקרן המרכזית היא צינור פילנתרופי של הימין הקיצוני, כדי לאפשר הזרמת כספים במחשכים למקומות שאי אפשר היה להעביר דרך המנגנונים הרגילים של הפילנתרופיה".

קישורים חיצוניים




הערות שוליים

קטגוריה:ארגונים בין-לאומיים
קטגוריה:קרנות
קטגוריה:ארצות הברית: ארגונים